Wilhelm von Hanno

**Andreas Friedrich Wilhelm von Hanno** (født 15. desember 1826 i Hamburg, død 12. desember 1882 i Christiania), opprinnelig *Hübner*, var en tyskfødt norsk arkitekt, billedhugger, maler og grafiker som har tegnet en rekke viktige bygninger i Oslo, blant annet en del bygg på Akershus festning.

## Bakgrunn
Wilhelm ble født i 1826 i Hamburg som Andreas Friedrich Wilhelm Hübner. Faren, musikklærer og bibliotekar Johann Carl Hübner (født 1790), var opprinnelig fra Königsberg. Han skal angivelig senere også ha kalt seg seg von Hanno, muligens som et uformelt tilleggsnavn nærmere midten av 1800-tallet. Det opprinnelige familienavnet Hübner betyr «husmann» eller «småbruker» og er et svært vanlig etternavn i Tyskland. Noe sted med navnet Hanno er ikke kjent, og det er mulig at det bare var et rent dekorativt navn. Familien var ikke adelig, og å ta et nytt navn med «von» i Tyskland på den tiden uten å være adelig var både sosialt og juridisk risikabelt, og trolig ikke offisielt anerkjent. Da Wilhelm flyttet til Norge i 1850-årene, tok han navnet von Hanno der. Wilhelm ble stamfar for slekten von Hanno i Norge.

## Virke som arkitekt
Wilhelm von Hanno fullførte Trefoldighetskirken i 1853&ndash;1858, påbegynt av arkitekt Alexis de Chateauneuf. Han arbeidet i kompaniskap med sin landsmann Heinrich Ernst Schirmer i årene 1853&ndash;1864. Sammen utformet de mange sentrale bygg i Oslo. Deres forslag til bygning for Stortinget, i tysk-gotisk stil, vant opprinnelig anbudskonkurransen. Samarbeidet brøt sammen i forbindelse med utformingen av arkitekttegningene til Grønland kirke, en konkurranse von Hanno vant.

Wilhelm von Hanno tegnet også obelisken som høsten i 1854 ble satt opp på Fuglenes i Hammerfest som det nordlige endepunkt for Den russisk-skandinaviske meridianbuen, i 2005 innskrevet i UNESCOs verdensarvliste som Struves meridianbue (The Struve Geodetic Arc). Meridianbuen strakte seg fra Hammerfest til Svartehavet, og målingene ble utført i tiden 1816–1855. I dagligtale kalles obelisken «meridianstøtten i Hammerfest». 
På oppfordring fra I.C. Dahl kom Heinrich Ernst Schirmer til Norge og ble Linstows assistent, deretter gikk Schirmer i kompaniskap med von Hanno i årene 1853–1864. Sammen utførte de flere jernbanestasjoner og leverte forslag til bygning for Stortinget i 1857.

Von Hanno er opphavsmannen til «Posthornfrimerkene», verdens eldste frimerkemotiv i kontinuerlig bruk, lansert første gang i 1872.

## Eksempler på bygg

Trefoldighetskirken - 01.jpg|Trefoldighetskirken i Oslo ble bygd 1850-1858 etter tegninger av Alexis de Chateauneuf og Wilhelm von Hanno
Wilhelm von Hanno, Stortingsbygning - 2012-03-04 at 13-37-51.jpg|Wilhelm von Hannos og Heinrich E. Schirmers utkast i konkurransen om ny stortingsbygning. 
Mercursenteret Trondheim.jpg|Mercurgården i Trondheim, tidligere børs, posthus og telegrafstasjon, tegnet av Heinrich Ernst Schirmer og Wilhelm von Hanno, bygd 1863. 
Gronland kirke2 Oslo.JPG|Grønland kirke, oppført 1868
Oslo militære samfunn.jpg|Oslo Militære Samfunn i Myntgata 3 ble bygd 1876 etter tegninger av Wilhelm von Hanno
Arendal vgs 2.jpg|Arendal videregående skole ble reist 1879-82
Norges geografiske oppmåling I.jpg|Norges geografiske oppmåling ble oppført i 1879.



## Tilknytning til Disenå
Wilhelm von Hannos svigerdatter Ingeborg Gjerdrum von Hanno var barnebarn av generalløytnant og statsråd Harald Nicolai Storm Wergeland og Anne Sophie Wergeland (Schøyen); hun var født og oppvokst på Skøyen gård på Disenå i Sør-Odal kommune. Von Hanno tegnet stasjonsbygningene på Disenå stasjon og Seterstøa stasjon, samt Kongsvinger stasjon, Sander stasjon, Skarnes stasjon, Årnes stasjon, Haga stasjon, Blaker stasjon, Fetsund stasjon og første stasjonsbygningen på Lillestrøm stasjon.

## Referanser


## Eksterne lenker
* 
* artemisia.no om Wilhelm von Hanno